Tidlig skaffet begge brødrene seg et rykte som dristige sjømenn og ble til skrekk i middelhavslandene. Siden gikk de i tjeneste hos emiren av Tunis, og her gjorde de anselige erobringer langs kysten av Nord-Afrika. I 1515 ble Horuk sendt for å hjelpe emiren av Alger mot spanjolene. Han beseiret spanjolenes flåte og tok deretter kontroll over Alger med omgivelser og myrdet sultanen, noe som tvang resten av det styrtede dynastiet til å flykte. I 1518 døde Horuk i et slag ved Oran mot spanjolene da disse forsøkte å gjenopprette det gamle styret.